Río Queiles

Lo **Río Queiles** ye un afluent d'Ebro por la suya marguin dreita.

Pasa por los termins municiapls de Vozmediano, Los Fayos, Torrellas, Tarazona, Novallas, Mont Agut, Tulebras, Cascant, Murchant y Tudela.

## Cheomorfolochía
Traviesa los conglomeraus de lo semontano de Moncayo en la zona de Torrellas, Tarazona y Los Fayos, a on que bi ha un modelau con mallos. Ye precisament en ixos conglomeraus de Los Fayos a on que recibe l'augua de lo suyo afluent *Río Cailes* u *[[Río del Val]]*, que tien un entibo en los suyos zaguers kilometros.

Auguas enta baixo de Tarazona s'ixampla y bi ha una ribera con una important huerta que se confunde con la ribera d'Ebro.

Lo río Queiles tien un trazau perpendicular a Ebro, pero no siempre ha estau asinas, se sabe que i ha habiu un fenomeno de captura fluvial por l'analís cheomorfolochico de las forma de la cuenca de lo Queiles y de la cuenca de La Uecha. Este analís amuestra que antes yera un afluent de La Uecha y se i reculliba en la zona de Vera de Moncayo, chirando muito mas enta l'este auguas ta baixo de Los Fayos y pasando por l'actual Uecha de Sant Martín, a lo sud d'a sierra formada por l'aliniación de "La Ciesma", L'"Albortú", lo "Plano del Gorrión" y "Mont Albo", coincidindo d'alto u baixo con lo trazau de la carretera Trasmoz-Los Fayos.

Este proceso de captura fluvial ye en lo marco de capturas fluvials de la zona sud-ueste de la cuenca d'Ebro y que encara continan en l'aria de Soria, a on que se vei como la cuenca d'Ebro se fa mes gran a costa de la cuenca de lo río Duero por la mayor pendient de poder erosivo de los afluents d'Ebro.

## Toponimia

Seguntes bel autor como Manuel Gargallo Sanjoaquín lo toponimo "Queiles" deriva de lo latín *Kalybs* ("acero"), preso de *Chalybes*, un lugar griego conoixiu por las menas de fierro y seguntes la tradición descubridors de l'acero.

Chustín en la suya obra Lipsiae situa lo río *Chalybe* en Gallaecia y escribe:

Adolf Shulten en *Iberische Landeskunde Geographie des Antiken Spanien* identifica lo *Chalybes* de Chustín como l'actual "Queiles".

San Isidoro en las suyas *Etimolochías* torna a citar lo *Chalybs* como un río con auguas sobrebuenas pa lo temple de lo acero. Manimenos huei se sabe que las auguas no tienen denguna cosa especial y lo que feba bueno l'acero yera la materia prima que no teneban en atros puestos.

Antes de los romanos lo río debeba de tener un nombre en celtibero que s'ha perdiu. La evolución dende *Kalybs* ta *Queiles* ha estau:
**Kalybs* > *Cailbs* > *Cails* > *Cailes* (con vocal d'apoyo) > *Queiles * (diftongo que cierra u por influencia de l'arabe hispano u por hipercorrección contra *rai* y *lai*).

Los escritors musulmans en luenga arabe escribiban *Kalas* u *Kalez*. en lo *[[Libro Chantre]]* s'escribe siempre como *Queiles*. En Tarazona se puede sentir *Queiles* u *Cailes*.

Ye curioso que lo suyo afluent *río del val* (de seguro que en aragonés orichinal estió *río de la Val*) se clame *Cailes* en la suya part soriana. Como ye mes luengo que lo río Queiles en lo forcallo que fan ye posible que d'antes lo que se clamase *Queiles*/*Cailes* auguas entalto fuese precisament l'actual *río del Val* dica Ólvega, y que en Soria hese fosilizau la forma con *a* teoricament mes antiga.

## Referencias

## Bibliografía
* Manuel Gargallo Sanjoaquín: *Toponimia turiasonense (I)*. Archivo de filología aragonesa. Lª XLIV-XLV. 1990.